O‘zbekiston Respublikasining soliq siyosatini yanada takomillashtirish chora-tadbirlari to‘g‘risida

O‘zbekiston Respublikasining Soliq siyosatini takomillashtirish konsepsiyasi doirasida soliq yukini kamaytirish va tadbirkorlik subyektlarini soliqqa tortishdagi nomutanosibliklarni qisqartirish bo‘yicha choralar amalga oshirildi.
 Iste’mol bozorining barqarorligini ta’minlash, mahalliy ishlab chiqaruvchilarning raqobatbardoshligini oshirish uchun shart-sharoitlarni yaratish, shuningdek, qo‘shilgan qiymat solig‘ining uzluksiz “zanjiri”ni shakllantirish maqsadida:
 1. 2019-yil 1-oktabrdan boshlab qo‘shilgan qiymat solig‘ining stavkasi 20 foizdan 15 foizgacha pasaytirilsin.
 2. Davlat soliq xizmati organlari tomonidan soliq to‘lovchilarning tijorat banklaridagi hisobvaraqlari bo‘yicha operatsiyalarni to‘xtatib turishning amaldagi tartibi bekor qilinsin.
 O‘zbekiston Respublikasi Moliya vazirligi Davlat soliq qo‘mitasi bilan birgalikda xorijiy mamlakatlarning ilg‘or tajribasidan kelib chiqib, O‘zbekiston Respublikasi Soliq kodeksining yangi tahriri loyihasida davlat soliq organlari tomonidan soliq to‘lovchining tijorat banklaridagi hisobvaraqlari bo‘yicha operatsiyalarni “tahlika-tahlil” natijalari va oldini olish choralarini ko‘rish asosida 30 kundan ortiq bo‘lmagan muddatga to‘xtatib turish tartibini belgilanishini nazarda tutsin.
 3. O‘zbekiston Respublikasi Vazirlar Mahkamasi O‘zbekiston Respublikasining 2020-yilgi Davlat budjeti loyihasini tayyorlashda:
 davlat korxonalari, ustav jamg‘armasi (ustav kapitali)da davlat ulushi 50 foiz va undan ko‘proq bo‘lgan yuridik shaxslar, shuningdek, ustav jamg‘armasi (ustav kapitali)ning 50 foizi va undan ko‘proq qismi davlat ulushi 50 foiz va undan ko‘proq bo‘lgan yuridik shaxslarga tegishli bo‘lgan yuridik shaxslar hamda ularning tarkibiy tuzilmalari uchun yagona ijtimoiy to‘lov stavkasining 25 foizdan 12 foizgacha pasaytirilishini;
 dividend shaklidagi to‘lanadigan daromadlarga soliq stavkasini saqlab qolgan holda, yuridik shaxslardan olinadigan foyda solig‘i stavkasining 15 foiz miqdorida belgilanishini;
 qo‘shilgan qiymat solig‘ini hisoblash va to‘lashning soddalashtirilgan tartibining bekor qilinishini nazarda tutsin.
 4. Belgilansinki, ilgari O‘zbekiston Respublikasi Moliya vazirligi huzuridagi budjetdan tashqari Pensiya jamg‘armasi hisobiga to‘langan yagona soliq to‘lovi summasi 2019-yil 1-oktabrdan boshlab Qoraqalpog‘iston Respublikasi budjetiga, viloyatlar va Toshkent shahar mahalliy budjetlariga o‘tkaziladi.
 5. O‘zbekiston Respublikasi Davlat soliq qo‘mitasi, Davlat bojxona qo‘mitasi, Moliya vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari O‘zbekiston Milliy teleradiokompaniyasi, boshqa manfaatdor vazirlik va idoralar bilan birgalikda mazkur Farmonning mazmun-mohiyatining, shu jumladan ommaviy axborot vositalari va Internet tarmog‘ida keng tushuntirilishini tashkil etsin.
 6. 2019-yil 1-oktabrdan boshlab O‘zbekiston Respublikasi Prezidentining ayrim hujjatlariga ilovaga muvofiq o‘zgartirish va qo‘shimchalar kiritilsin.
 7. Ushbu Farmonning ijrosini nazorat qilish O‘zbekiston Respublikasi Bosh vazirining o‘rinbosari — moliya vaziri J.A. Qo‘chqorov va O‘zbekiston Respublikasi Prezidentining maslahatchisi R.A. G‘ulomov zimmasiga yuklansin.
 1. O‘zbekiston Respublikasi Prezidentining 2017-yil 18-apreldagi “Ijtimoiy-iqtisodiy islohotlarni amalga oshirish, mamlakatni modernizatsiya qilish, inson huquq va erkinliklarining ishonchli himoyasini ta’minlashda prokuratura organlarining rolini kuchaytirish to‘g‘risida” PF-5019-son Farmonining 61-bandidan “Bunda, bo‘sh yotgan mablag‘larni tijorat banklariga joylashtirishdan olingan foizlar ko‘rinishidagi daromadlar soliqqa tortilmaydi” so‘zlari chiqarib tashlansin.
 2. O‘zbekiston Respublikasi Prezidentining 2017-yil 27-iyundagi “O‘zbekiston Respublikasi Moliya vazirligi huzurida Qishloq xo‘jaligini davlat tomonidan qo‘llab-quvvatlash jamg‘armasini tashkil etish to‘g‘risida”gi PF-5095-son Farmonining 5-bandi quyidagi tahrirda bayon etilsin:
 “5. Jamg‘arma, to‘lov manbaidagi yuridik shaxslardan olinadigan foyda solig‘idan tashqari barcha soliqlardan ozod qilinsin”.
 3. O‘zbekiston Respublikasi Prezidentining 2019-yil 13-maydagi “Ipoteka krediti bozorini rivojlantirish va kengaytirishga oid qo‘shimcha chora-tadbirlar to‘g‘risida”gi PF-5715-son Farmonining 13-bandidagi “2020-yilning 1-yanvariga qadar” so‘zlaridan oldin “2019-yil 1-yanvardan” so‘zlari bilan to‘ldirilsin.
 4. O‘zbekiston Respublikasi Prezidentining 2017-yil 15-iyundagi “Majburiy ijro byurosini rivojlantirish jamg‘armasi faoliyatini tashkil etish to‘g‘risida”gi PQ-3060-son qarorining 2-ilovasi 24-bandi yettinchi xatboshisidagi “Bunda Jamg‘armaning vaqtincha bo‘sh mablag‘larini tijorat banklarida joylashtirishdan foizlar tarzida olinadigan daromadlariga soliq solinmaydi” so‘zlari chiqarib tashlansin.
 5. O‘zbekiston Respublikasi Prezidentining 2017-yil 15-sentabrdagi “Sirdaryo viloyatida zamonaviy paxtachilik-to‘qimachilik klasterini barpo etish chora-tadbirlari to‘g‘risida”gi PQ-3279-son qarorining 8-bandi quyidagi tahrirda bayon etilsin:
 “8. Quyidagilar belgilansin:
 “Bek cluster” MChJ QK o‘z tarkibiga kiruvchi tashkilotlarning so‘mdagi mablag‘larini jamlashi va bu mablag‘larni moliya-xo‘jalik faoliyatini amalga oshirish va ishlab chiqarishni rivojlantirish uchun ular o‘rtasida taqsimlashi mumkin;
 “Bek cluster” MChJ QK va tashkilotlari hamda tashkilotlarning o‘zlari o‘rtasidagi, o‘zlari ishlab chiqargan mahsulotni sotish bo‘yicha aylanmalar bilan bog‘liq bo‘lmagan, olinadigan va beriladigan pul mablag‘lari va mol-mulk, shuningdek, sof foydani taqsimlash soliqqa tortish obyekti (qo‘shilgan qiymat solig‘idan tashqari) hisoblanmaydi.
 Paxta-to‘qimachilik ishlab chiqarishi tashkilotchilariga 2018-yil 1-oktabrdan keyin fermer xo‘jaliklariga berilgan mol-mulkni tovarlar (ishlar, xizmatlar) bo‘yicha qo‘shilgan qiymat solig‘i bilan o‘tkazishni amalga oshirish huquqi berilsin.”.
 6. O‘zbekiston Respublikasi Prezidentining 2017-yil 30-noyabrdagi “O‘zbekiston Respublikasi Innovatsion rivojlanish vazirligi faoliyatini tashkil etish to‘g‘risida”gi PQ-3416-son qarorining 8-bandi ikkinchi xatboshisi quyidagi tahrirda bayon etilsin:
 “yagona ijtimoiy to‘lov va to‘lov manbaidagi yuridik shaxslardan olinadigan foyda solig‘idan tashqari barcha turdagi soliqlardan;”.
 8. O‘zbekiston Respublikasi Prezidentining 2018-yil 26-dekabrdagi “O‘zbekiston Respublikasining 2019-yilgi asosiy makroiqtisodiy ko‘rsatkichlari prognozi va davlat budjeti parametrlari hamda 2020-2021-yillarga budjet mo‘ljallari to‘g‘risida”gi PQ-4086-son qarorining 19-ilovasi matni quyidagi tahrirda bayon etilsin:
 9. O‘zbekiston Respublikasi Prezidentining 2019-yil 4-apreldagi “Agrar sektorni qishloq xo‘jaligi texnikalari bilan o‘z vaqtida ta’minlashga oid qo‘shimcha chora-tadbirlar to‘g‘risida”gi PQ-4268-son qarorining 4-bandi ikkinchi xatboshisi “Belgilansinki,” so‘zidan keyin “2019-yil 1-yanvardan” so‘zlari bilan to‘ldirilsin.